
INTRODUCERE

Suveranitatea fiscală se numără printre drepturile suverane fundamentale ale statelor membre ale UE care, în acest domeniu, au conferit Uniunii doar competențe limitate. Întrucât procesul de elaborare a normelor UE în domeniul fiscal este orientat spre funcționarea lipsită de impedimente a pieței unice, armonizarea normelor privind impozitarea indirectă a debutat într-o etapă mai timpurie și, spre deosebire de normele privind impozitele directe, a presupus o revizuire mai aprofundată a reglementărilor în vigoare. 


În paralel cu aceste eforturi, UE își intensifică lupta împotriva evaziunii și a eludării fiscale, care constituie o amenințare la adresa concurenței loiale și reprezintă cauza unui deficit bugetar major. În conformitate cu tratatul, măsurile fiscale trebuie adoptate de statele membre cu unanimitate. Politica fiscală este influențată, în mare măsură, de jurisprudența Curții Europene de Justiție, iar Parlamentul European dispune, în această privință, de dreptul de a fi consultat, excepție făcând chestiunile bugetare, în cazul cărora, în calitatea sa de autoritate bugetară, Parlamentul împarte competențele decizionale cu Consiliul. Combaterea eludării fiscale și a planificării fiscale agresive reprezintă o provocare cheie. Îmbunătățirea cooperării și a coordonării și sporirea transparenței în relațiile dintre statele membre ale UE în domeniul politicii fiscale le-ar permite statelor membre să evite pierderile semnificative de venituri și ar contribui la asigurarea unui nivel mai ridicat de echitate la nivelul Uniunii.


Lupta împotriva evaziunii fiscale ilicite este esențială pentru asigurarea unui grad mai mare de echitate și de eficiență economică în cadrul pieței interne, în conformitate cu prioritățile politice de vârf ale Comisiei.

Combaterea evaziunii fiscale licite a societăților este strâns legată de această agendă.


Spre deosebire de evaziunea fiscală ilicită care este ilegală, evaziunea fiscală licită se încadrează în limitele legii. Cu toate acestea, mai multe forme de evaziune fiscală licită nu respectă spiritul legii, forțând interpretarea a ceea ce este „legal” pentru a minimiza contribuția fiscală globală a unei societăți. Cu ajutorul unor tehnici de planificare fiscală agresivă, unele societăți exploatează lacunele juridice ale sistemelor fiscale și neconcordanțele dintre normele naționale pentru a evita plata taxelor și impozitelor datorate. În plus, regimurile fiscale din multe țări permit societăților să își transfere în mod artificial profiturile către jurisdicțiile respective, efectul acestei practici fiind încurajarea planificării fiscale agresive.


Aceste activități subminează repartizarea echitabilă a obligațiilor între contribuabili, concurența loială între societăți și colectarea echitabilă între statele membre a impozitelor pe profit care le sunt datorate în mod legitim. 

Politica fiscală este, în principal, stabilită la nivel național. Cu toate acestea, pentru a asigura o impozitare mai echitabilă și pentru a susține principiul potrivit căruia impozitarea trebuie să reflecte locul în care se desfășoară activitatea economică, Comisia și-a intensificat eforturile pentru a ajuta statele membre să combată ambele tipuri de evaziune fiscală existente pe piețele interne.


Pe lângă eforturile necesare din partea statelor membre în vederea simplificării și a eficientizării sistemelor fiscale, transparența în acest domeniu este de o importanță crucială pentru atingerea acestor obiective. Pentru a prospera, planificarea fiscală agresivă, regimurile fiscale dăunătoare și frauda fiscală se bazează pe un mediu caracterizat de complexitate și de lipsa cooperării. Prin urmare, combaterea evaziunii fiscale licite și ilicite necesită o mai mare deschidere a autorităților fiscale față de alte autorități omoloage și o mai strânsă cooperare între guverne. De asemenea, societățile trebuie să aibă obligația mai puternică de a se angaja în practici fiscale care să fie transparente și echitabile.


Potrivit prevederilor Directivei (UE) 2016/1164 de stabilire a normelor împotriva practicilor de evitare a obligațiilor fiscale care au incidență directă asupra funcționării pieței interne, actualele priorități politice în ceea ce privește impozitarea internațională subliniază necesitatea de a garanta faptul că impozitele sunt plătite acolo unde sunt generate profiturile și valoarea. Prin urmare, este esențial să se restabilească încrederea în echitatea sistemelor fiscale și să se permită guvernelor să își exercite în mod efectiv suveranitatea fiscală.


Pentru a întrerupe activitățile de criminalitate organizată, este esențial ca infractorii să fie lipsiţi de beneficiile infracțiunii. Grupurile de criminalitate organizată construiesc rețele internaționale de mare anvergură și adună profituri substanțiale din diferite activități criminale sau ilegale. Bunurile provenite din infracțiuni sunt spălate și re-injectate în economie pentru a fi legalizate. 

Confiscarea/ executarea silită a bunurilor ilicite sau ilegale este considerată a fi un mod foarte eficient de a lupta împotriva criminalității organizate, care este, în esență, orientată spre profit. A recupera cât mai mult posibil din aceste profituri are ca obiectiv împiedicarea activităților organizațiilor criminale, descurajarea criminalității și furnizarea de fonduri suplimentare pentru a investi din nou în activități de aplicare a legii sau a altor inițiative de prevenire a criminalității
.

Executarea ordinelor de îngheŢare a bunurilor sau a probelor


Decizia-Cadru 2003/577/JAI din 22 iulie 2003 privind executarea în Uniunea Europeană a ordinelor de înghețare a bunurilor sau a probelor a avut drept obiect stabilirea normelor în temeiul cărora un stat membru recunoaște și execută pe teritoriul său un ordin de înghețare emis de o autoritate judiciară a unui alt stat membru în cadrul unei proceduri penale.

Decizia-cadru se aplică ordinelor de înghețare emise în vederea: 


(a) obținerii probelor; 


(b) confiscării ulterioare a bunului. 

Infracțiunile următoare, definite în conformitate cu dreptul statului emitent și în cazul în care se pedepsesc în statul emitent cu o pedeapsă privativă de libertate cu o durată de cel puțin trei ani, nu fac obiectul unui control al dublei incriminări a faptei: 


- participare la o organizație criminală; 


- terorism; 


- trafic de persoane; 


- exploatarea sexuală a copiilor și pornografia infantilă; 


- trafic ilicit de narcotice și substanțe psihotrope; 


- trafic ilicit de arme, muniții și explozivi; 


- corupție; 


- fraudă, inclusiv cea care aduce atingere intereselor financiare ale Comunităților Europene în sensul Convenției din 26 iulie 1995 privind protecția intereselor financiare ale Comunităților Europene;


- spălarea produselor infracțiunii; 


- falsificarea, inclusiv falsificarea monedei euro; 


- delicte informatice; 


- infracțiuni împotriva mediului; 


- complicitate la trecerea frauduloasă a frontierei și la ședere ilegală; 


- omucidere voluntară, vătămare corporală gravă; 


- trafic ilicit de organe și țesuturi umane; 


- răpire, sechestrare și luare de ostateci; 


- rasism și xenofobie; 


- furt organizat sau armat; 


- trafic ilicit de bunuri culturale, inclusiv antichități și opere de artă; 


- escrocherie; 


- înșelătorie și extorcare de fonduri; 


- contrafacerea și pirateria produselor; 


- falsificarea documentelor administrative și trafic de fals; 


- falsificarea mijloacelor de plată; 


- trafic ilicit de substanțe hormonale și alți factori de creștere; 


- trafic ilicit de materiale nucleare sau radioactive; 


- trafic de vehicule furate; 


- viol; 


- infracțiuni de competența Curții Penale Internaționale (…)
.

Directiva 2014/42/UE definește drept produs al infracțiunii: orice avantaj economic obținut, în mod direct sau indirect, din săvârșirea unei infracțiuni. Acesta poate consta în orice tip de bun și include orice reinvestire sau transformare ulterioară a produselor directe, precum și orice beneficii de valoare.

Confiscarea produsului infracțiunii este, așadar, procesul prin care orice fel de avantaj economic rezultat din săvârșirea de infracțiuni este recuperat de la infractor și adus în patrimoniul persoanei îndreptățite - parte civilă sau stat.


Până în 2014, statele membre și-au înființat birouri de recuperare a activelor, care au resursele, competențele și formările necesare, precum și capacitatea de a face schimb de informații
. 


State membre ale uniunii europene


AUSTRIA

Infracțiuni financiare

Potrivit prevederilor art. 33 Cod Fiscal, evaziunea fiscală este definită drept încălcarea de către o persoană a obligației de a-şi declara veniturile reale, contribuind în mod conştient la micşorarea taxelor datorate.


De asemenea, constituie infracțiune:


a. reducerea taxei pe valoarea adăugată (plăți în avans sau credit) cu încălcarea obligației menționată de art. 21 din Legea privind taxa pe valoarea adăugată;


b. reducerea impozitului pe salarii, a contribuției angajatorului la subvenția pentru asistență familială sau a sporurilor la contribuția angajatorului cu încălcarea dispozițiilor menționate de art. 76 din Legea privind impozitul pe venituri și reglementările conexe;


c. reducerea impozitelor pentru bunurile care au un regim preferențial de impozitare, fără notificarea prealabilă a autorității fiscale.


Prin fraudă fiscală (art. 39 Cod fiscal) se înțelege fapta de evaziune fiscală realizată prin activități de contrabandă, prin evitarea plății taxelor la import sau export, precum și utilizarea de documente false sau falsificate sau de date false sau falsificate.


Sancţiunea aplicată este amenda care poate fi într-un cuantum de două ori mai mare decât nivelul taxelor eludate.


Confiscarea activelor


Direcția antifraudă a Ministerului Finanțelor din Austria este organismul central de coordonare a activităților strategice de combatere a fraudei în domeniul impozitelor și taxelor.

Principalele responsabilități ale direcției antifraudă în calitate de coordonator al activității respective includ orientarea strategică a domeniilor de activitate pentru unitățile antifraudă și aplicarea legii în domeniul impozitelor și taxelor.


Această structură coordonează activitatea desfășurată în următoarele domenii:


- falsificarea taxelor şi impozitelor;


- spălarea banilor în legătură cu frauda fiscală ca infracțiune principală;


- controlul numerarului;


- contrabanda.


Principalele obiective strategice anti-fraudă vizează:

- asigurarea corectitudinii contribuabililor;


- protejarea afacerilor legale;


- asigurarea unei concurențe loiale;


- îmbunătățirea atractivității Austriei, ca loc de desfășurare a activităților pentru companii;


- protejarea veniturilor fiscale;


- protejarea intereselor financiare ale Republicii Austria și ale Uniunii Europene;


- consolidarea cooperării multilaterale și bilaterale în domeniu;


- siguranța și protecția populației în domeniul financiar.

Instrumente utilizate de Direcția de combatere a fraudelor vizează o serie de aspecte importante. Prevenirea, detectarea și urmărirea penală a fraudei organizate în toate formele fiscale și vamale necesită o abordare pro-activă de combatere a fraudei. Astfel, sunt utilizate o varietate de metode pentru combaterea fraudei fiscale transfrontaliere cu valoare adăugată, a fraudei vamale, a spălării banilor și a eludării interdicțiilor și restricțiilor privind comerțul transfrontalier:


• utilizarea unui sistem de management al riscului modern;


• modificarea legilor pentru a lua în considerare noile infracțiuni;


• utilizarea tehnologiilor de ultimă generație (de exemplu, monitorizarea pe Internet) și a instrumentelor dovedite (de exemplu, simulări ale fraudei fiscale, pregătirea profilurilor infractorilor) pentru a identifica rapid zonele de risc;


• concentrarea tuturor resurselor disponibile în zona cu risc ridicat şi asigurarea unor activități uniforme de audit și control
.


Procuratura este principalul organism responsabil pentru investigarea și urmărirea penală a infracțiunilor de fraudă. În plus, Biroul Federal Anti-Corupție (BAK) este o instituție a Ministerului Federal al Afacerilor din Austria cu jurisdicție națională în domeniile privind prevenirea și combaterea corupției.


Competența Biroului implică infracțiunile care depășesc 5 milioane de euro, inclusiv falsificarea bilanțurilor contabile.

Autoritatea pentru piața financiară (FMA) este o instituție înființată în temeiul dreptului public. Aceasta este o autoritate de supraveghere independentă, autonomă și integrată pentru piața financiară austriacă, care cuprinde trei departamente: bancar, asigurări, titluri de valoare.


FMA este responsabilă cu supravegherea instituțiilor de credit, a instituțiilor de plată, a societăților de asigurare, a fondurilor de investiții, a furnizorilor de servicii de investiții licențiate, a agențiilor de rating și a burselor de valori. De asemenea, FMA este responsabilă de monitorizarea tranzacțiilor cu valori mobiliare listate pentru a se asigura că acestea sunt efectuate în mod corespunzător.

BELGIA

Infracțiuni financiare

Impozitul pe venit este reglementat la nivel federal. Reforma instituțională realizată în anul 2014 a contribuit într-o anumită măsură la regionalizarea impozitelor pe venit pentru persoanele fizice.


Cea mai substanțială sursă de lege referitoare la litigiul fiscal este Codul belgian privind impozitul pe venit (1992), care include secțiuni privind:


- declarațiile fiscale;


- auditurile fiscale;


- evaluarea fiscală;


- soluționarea litigiilor;


- plata târzie și dobânda de rambursare;


- recuperarea fiscală și sancțiunile
.


În principiu, toate încălcările normelor fiscale comise în mod intenționat sau cu intenția de a produce pagube pot fi considerate infracțiuni fiscale. Potrivit Codului privind impozitul pe venit, frauda fiscală are loc în cazul în care contribuabilul încalcă în mod deliberat o reglementare fiscală cu intenție frauduloasă sau cu intenția de a cauza prejudicii (art. 449).

Conceptual, se pot distinge trei categorii de infracțiuni:


• infracțiunile săvârșite numai în temeiul legislației fiscale (art. 449);


• infracțiunile care corespund titlurilor din Codul Penal, dar cărora li se acordă o anumită particularitate conform Codului privind impozitul pe venit. Aceasta include falsificarea și utilizarea documentelor false (art. 450), mărturia falsă, lipsa depunerii de declaraţii, încălcarea secretului profesional (art. 451 - 453).


• infracțiuni comise în legătură cu frauda fiscală (de exemplu, mituirea și insolvabilitatea frauduloasă).


Pedeapsa cu închisoarea pentru forma de bază a fraudei fiscale este stabilită de lege, fiind cuprinsă între opt zile și doi ani. Amenda aplicată poate fi încadrată între 250 și 500.000 euro.


În plus, amenzile menționate mai sus au devenit supuse regulilor de "suprataxă pentru amenzile penale”. Prin urmare, amenzile penale pentru infracțiuni fiscale comise de societăți pot ajunge până la 3 milioane euro (art. 457, para. 2).


Legea din 17 iunie 2013 a adăugat, de asemenea, o formă mai gravă de fraudă fiscală la Codul privind impozitul pe venit, numită "fraude fiscale grave, organizate sau nu". Această infracțiune agravată se pedepsește cu închisoarea de până la cinci ani.


Ministrul de Finanțe este sprijinit în activitatea sa de către Serviciul public federal de finanțe (FPSF), care este autoritatea publică responsabilă cu administrarea legislației fiscale și colectării taxelor. FPSF este organizat în șase unități administrative generale, fiecare responsabilă pentru domenii-cheie precum:


- impozite;


- vamă și accize;


- colectarea și recuperarea taxelor neplătite.


Confiscarea activelor


O implicare directă o au serviciile de intelligence din Belgia
, în ceea ce privește:


- posibilitatea blocării tranzacțiilor anunțate;

- depunerea dosarelor care implică active mari.

Unitatea de recuperare a activelor este ARU, care colaborează cu COSC - Oficiul central pentru confiscări.

	
	CTIF-CFI
	Autoritatea judiciară

	An
	Numărul de ordine de înghețare
	Suma totală înghețată (mil. euro)
	Suma totală reținută

(mil. euro)

	2010
	60
	135,84
	116

	2011
	33
	183,59
	23

	2012
	36
	11,81
	12

	2013
	25
	12,34
	8



BULGARIA


Infracțiuni financiare

Curtea supremă a Bulgariei a statuat, recent, că fapta penală a evaziunii fiscale reprezintă o infracțiune care dă statului dreptul la o acțiune civilă până la recuperarea sumei neplătite.


Ca urmare, o infracțiune dovedită în mod corespunzător ca fiind evaziune fiscală îndeplinește elementele necesare și prezintă motive pentru care statul trebuie să solicite rambursarea daunelor financiare.


Potrivit Curții, este permis ca un proces civil să fie introdus de stat în cauza penală și ca acel proces să fie revizuit în comun de către instanță în același proces. O astfel de creanță civilă este diferită de cererea bazată pe actul de evaluare a impozitului emis de autoritățile fiscale.


În cele din urmă, rambursarea sau conservarea integrală a daunelor cauzate de evaziunea fiscală este o condiție prealabilă pentru înlăturarea răspunderii penale și înlocuirea ei cu sancțiuni administrative sau găsirea unui cadru de înțelegere cu statul. Aplicarea măsurilor de clemență nu impune efectuarea plății de către autorul infracțiunii, dar permite plata de către orice altă persoană
.


Infracțiunile financiare se regăsesc în Codul penal al Bulgariei la art. 253:
Persoana care încheie o operațiune financiară sau o tranzacție de proprietate și ascunde originea ei și drepturile de proprietate sau se presupune că le dobândește printr-o infracțiune se pedepsește pentru infracțiunea de spălare de bani cu închisoare de la unu la șase ani și cu amendă de la 3000 la 5000 de leva.


Pedeapsa prevăzută mai sus se aplică și aceluia care dobândește, primește, deține, utilizează, transformă sau asistă în orice fel la o transformare a unei proprietăți care a fost  dobândită prin infracțiune sau prin altă faptă periculoasă pentru cetățeni.


Pedeapsa cu închisoarea este de la unu la opt ani și amendă de la 5.000 la 20.000 de leva, dacă fapta de mai sus:


- a fost comisă de către doi sau mai mulți indivizi sau de către o persoană care acționează conform ordinelor sau execută o hotărâre a unui grup criminal organizat; 


- a fost comisă de două sau de mai multe ori;


- a fost comisă de către un funcționar conform atribuțiilor pe care le are;


- a fost comisă prin deschiderea unui cont la o instituție financiară, sub un nume fals sau pe numele unei persoane care și-a dat consimțământul în acest sens.


În cazuri extrem de grave, pedeapsa este privarea de libertate de la cinci la cincisprezece ani și amendă de la 10.000 la 30.000 BGN, la care se adaugă suspendarea unor drepturi.


Obiectul infracțiunii sau bunul în care a fost transformat va fi reținut în beneficiul statului, iar în cazul în care este absent sau înstrăinat, se va obține echivalentul său.


Pregătirile pentru activitățile de spălare a banilor sau orice asociere în acest scop se pedepsesc cu privațiune de libertate de până la doi ani sau cu amendă de la 5000 la 10.000 de leva.


Orice funcționar public care încalcă sau nu respectă prevederile Legii cu privire la măsurile împotriva activităților de spălare de bani se pedepsește cu închisoare de până la trei ani și cu amenda de la 1000 la 3000 de leva, cu excepția cazului în care fapta nu constituie o infracțiune mai gravă.


Funcționarul care încalcă un act de buget sau un regulament privind punerea în aplicare a acestuia, utilizează fonduri sau fonduri bugetare cu alocare specială în alte scopuri decât cele pentru care fondurile au fost destinate, se pedepsește cu închisoarea de până la trei ani, precum și cu privarea de drepturi.

Persoana care utilizează resursele financiare primite din fonduri aparținând Uniunii Europene sau sunt furnizate de către Uniunea Europeană statului bulgar, în alte scopuri decât cele destinate, se pedepsește cu privare de libertate de la un an la șase ani. În cazul în care un funcționar dispune comiterea actului menționat la alineatul precedent, pedeapsa este privarea de libertate de la doi la opt ani, iar instanța poate priva persoana condamnată de drepturile prevăzute la articolul 37 alineatul (1) punctele 6 și 7.


Conform prevederilor art. 255, persoana care evită evaluarea sau plata obligațiilor fiscale prin:


- nerespectarea declarației fiscale;


- declarații false;


- nedepunerea unei facturi sau a unui alt document contabil;


- distrugerea, ascunderea sau nedepunerea documentelor sau registrelor contabile în termenele stabilite de lege;


- neefectuarea documentelor de contabilitate în conformitate cu cerințele legislației contabile;


- compilarea sau utilizarea unui document cu conținut neadevărat, a unui document fals sau contrafăcut în operațiunile economice, în contabilitate sau în furnizarea de informații autorităților fiscale sau agenților publici de executare,


se pedepseşte cu închisoare de la un an la șase ani sau cu amendă de până la 2.000 de leva.

O persoană care evită evaluarea sau plata obligațiilor fiscale la scară largă prin transformarea unei societăți comerciale sau a unei alte persoane juridice, printr-o tranzacție care implică o afacere sau părți afiliate, în sensul Codului de procedură fiscală, se pedepsește cu închisoarea de la unu la șase ani și cu amendă de până la 10.000 de leva.


În cazul în care obligațiile fiscale sunt deosebit de mari, pedeapsa este privarea de libertate de la trei la opt ani și confiscarea unei părți sau a întregii proprietăți a persoanei respective. În cazul în care, până la încheierea anchetei judiciare sau a procesului în prima instanță, se plătesc sumele datorate la buget, împreună cu dobânzile datorate, pedeapsa este privarea de libertate de până la trei ani și amendă de 1.000 de leva.


Orice persoană care utilizează un document cu conținut neadevărat, fals sau contrafăcut, care obține de la bugetul de stat bani necuveniți sau care îi permite unui terț să obțină astfel de bani, se pedepsește cu privațiune de libertate de la doi la opt ani și o amendă de la 1.000 la 5.000 de leva.


În cazul în care fapta menționată mai sus a fost comisă cu participarea unei persoane care acționează în baza ordinelor sau în executarea unei decizii a unui grup criminal organizat sau în cazul în care suma obținută are valoare deosebit de mare, pedeapsa este privarea de libertate de la trei la zece ani și confiscarea unei părți sau a întregii proprietăți a persoanei vinovate, precum și privarea drepturilor prevăzute la art. 37, alin. 1, paragraful 6 și 7.


În cazul în care, până la încheierea anchetei judiciare sau a procesului în prima instanță, suma obținută este rambursată în buget împreună cu dobânzile datorate, pedeapsa prevăzută mai sus va fi privarea de libertate de până la trei ani și o amendă de până la 1000 de leva, iar în al doilea caz - privarea de libertate de până la cinci ani și amenda de până la 3.000 de leva.

Confiscarea activelor


Procedura de confiscare în lipsa unei condamnări penale, este reglementată de Legea privind confiscarea bunurilor obținute ilegal (2012). Prevederile legii stipulează care sunt bunurile care pot fi considerate de proveniență ilegală sau infracțională, motivele pentru care se inițiază procedura de confiscare precum și diversele faze ale acestei proceduri. Legea stabilește, de asemenea, proceduri pentru crearea de organe publice cu competențe în activitatea de confiscare a bunurilor, cerințele pentru alegerea sau numirea acestora precum și funcțiile, îndatoririle și competențele cu privire la procedura de confiscare a bunurilor obținute ilegal. 


Aceste dispoziții legale sunt reglementate în detaliu prin Normele de procedură și administrare ale Comisiei pentru confiscarea bunurilor obținute ilegal, precum și prin Instrucțiunile de funcționare în comun pentru interacțiunea dintre Comisia pentru confiscarea bunurilor obținute ilegal, Agenția de stat pentru Securitatea Națională, Ministerul de Interne, organele din cadrul Ministerului de Finanțe și Parchetul Republicii Bulgaria. 


Pe lângă prevederile Legii privind confiscarea bunurilor obținute ilegal, se aplică de asemenea și normele generale ale Codului de Procedură Civilă în cazul Autorității cu competențe în activitatea de confiscare. Potrivit art. 5, par. 1 coroborat cu art. 13, par. 1 din Legea privind confiscarea bunurilor obținute în mod ilegal (FIAA), competențele decizionale privind confiscarea bunurilor aparțin Comisiei pentru confiscarea bunurilor obținute ilegal (CIAF) și organelor care funcționează în cadrul unităților regionale ale acesteia, și anume directori și inspectori.


Conform modelului de confiscare civilă adoptat în legislația bulgară, sunt supuse confiscării de către stat orice produse ilicite și alte bunuri obținute în mod necinstit, indiferent de locul unde se află acestea sau de persoana în posesia căreia se află. Nu există necesitatea ca bunurile să reprezinte produse sau instrumente ale infracțiunii. Lipsa dovezii că bunurile provin dintr-o sursă legală este suficientă. Procedura penală declanșată împotriva unei persoane acuzată de comiterea oricăreia dintre infracțiunile prevăzute în mod exhaustiv în Legea privind confiscarea bunurilor obținute în mod ilegal este menită să reprezinte doar motivele rezonabile pentru inițierea unei investigații privind bunurile persoanei respective pentru a determina dacă sunt obținute pe căi necinstite sau sunt produse ale infracțiunii.


Instanța poate aproba măsurile asiguratorii prevăzute în Codul de procedură civilă, și anume: 


- sechestrul asupra bunurilor corporale imobile, 


- sechestrul asupra bunurilor mobile personale, 


- sechestrul asigurator asupra creanțelor și a altor drepturi patrimoniale ale persoanei ce urmează a fi inculpat în acțiunea de executare, 


- alte măsuri adecvate. 


În plus, Legea privind confiscarea bunurilor obținute în mod ilegal stabilește norme speciale care reglementează executarea silită a activelor pecuniare, poprirea asupra conturilor bancare, sechestrul asupra bunurilor mobile depozitate în casete de valori sau seifuri, precum și norme privind sechestrul asupra valorilor mobiliare și acțiunilor unei companii. FIAA prevede, de asemenea, ca instanța, la solicitarea CIAF, să dispună sigilarea incintelor, echipamentelor și vehiculelor în cazul existenței riscului de dispariție, distrugere, ascundere sau distrugere a bunurilor depozitate acolo. Pe baza hotărârii instanței de a aproba măsurile preventive, un ordin de conservare a bunurilor (ordin de instituire a măsurilor asiguratorii) se acordă de asemenea în favoarea CIAF.


În ceea ce privește gestionarea bunurilor confiscate, Legea prevede stabilirea unei autorități speciale, Comisia interdepartamentală pentru gestionarea bunurilor confiscate. Comisia interdepartamentală este un colegiu de cinci miniștri adjuncți desemnați de către Ministrul de Justiție, Ministrul de Finanțe, Ministrul Economiei, Energiei și Turismului, Ministrul Muncii și Politicii Sociale și Ministrul Dezvoltării Regionale. Natura acesteia nu este una permanentă și ea se întrunește o dată la două luni (art. 89, FIAA).


DANEMARCA


Infracțiuni financiare

În conformitate cu secțiunea 5(1) din Legea privind controlul fiscal, depunerea târzie a documentelor de plată a impozitelor poate fi sancționată astfel:


- o taxă pentru depunerea cu întârziere a evaluării impozitelor;


- o taxă/ zi pentru a-l obliga pe contribuabil să prezinte declarația fiscală și, în final, autoritățile fiscale să poată estima evaluarea impozitului și, prin urmare, valoarea impozitului datorat.


Aceste sancțiuni sunt considerate sancțiuni administrative deoarece unicul lor scop este acela de a obliga contribuabilii să-și prezinte evaluarea impozitului.

De asemenea, trebuie menționat faptul că un contribuabil are obligația de a anunța dacă estimarea impozitului este prea scăzută. Neîndeplinirea acestui obiectiv este privită ca evaziune fiscală și poate fi sancționată cu închisoarea sau cu amenda în temeiul secțiunii 16 din Legea privind controlul fiscal. Astfel, evaluarea impozitului estimat este folosită ca o pedeapsă administrativă care dă naștere unei alte sancțiuni penale
. 


Dispoziția generală privind evaziunea fiscală se găsește în secțiunea 289 din Codul penal. Se aplică în cazuri de încălcări deosebit de grave ale legislației fiscale, care sunt utilizate pentru obținerea de avantaje intenționate. Gravitatea încălcării este evaluată în funcție de valoarea impozitului evitat. În practică, o încălcare este considerată severă dacă taxa evitată depășește 500.000 DKK. Această sumă de impozit nu se referă la un an de venit unic, putând fi cumulată. Pedeapsa cu închisoarea aplicată poate fi de până la opt ani.


Pedeapsa cu închisoarea este, de asemenea, utilizată pe scară largă ca sancțiune în legislația fiscală daneză. Premisa fundamentală este că infracțiunea trebuie să fie intenționată. Cu toate acestea, închisoarea nu este impusă în toate  cazurile, deoarece se ia în considerare și valoarea impozitului evitat. Conform jurisprudenței, cuantumul impozitului evitat trebuie să depășească 250 000 DKK. În cazul în care cele două criterii sunt îndeplinite, pedeapsa cu închisoarea este de maxim 18 luni.


În ansamblu, în domeniul spălării banilor și al finanțării terorismului, Danemarca a luat doar anumite măsuri de combatere a fenomenului, riscurile identificate nefiind acoperite complet. Danemarca nu are strategii sau politici naționale privind domeniul menționat, obiectivele și activitățile autorităților competente fiind determinate de prioritățile proprii.


Funcționarea eficientă a Secretariatului național pentru combaterea spălării banilor (MLS), este îngrădită de lipsa de resurse umane și de autonomia operațională. În practică, poliția se concentrează asupra urmăririi penale a infracțiunii comise, nefiind luate măsuri de combatere activă a fenomenului. Mai mult, pedeapsa aplicată pentru această infracțiune este de 1,5 ani de închisoare, nefiind proporțională cu efectele produse și neavând un efect de descurajare
.

Confiscarea activelor


Danemarca dispune de un cadru juridic solid privind măsurile de înghețare, reținere și confiscare, cu puteri de confiscare extinse care permit autorităților să oblige inculpatul să dovedească originea legitimă a activelor. 


În practică, Danemarca desfășoară o serie de acțiuni pentru a recupera încasările rezultate din criminalitatea financiară. 

Biroul de recuperare a activelor (ARO) este esențial pentru acest efort, informațiile furnizate indicând faptul că au existat unele succese semnificative, în special în ultimii doi ani, în care au fost date,  în medie, aproximativ 1.100 ordine de confiscare pe an, rezultând încasări totale de circa 16 milioane euro/ an. Cu toate acestea, recuperările sunt modeste (20% din suma confiscată) și utilizarea competențelor fiscale pentru recuperarea sumelor nu are rezultate semnificative.


FINLANDA

Infracțiuni financiare

Fraudele fiscale în Finlanda sunt reglementate de Codul Penal
, cap. 29 - infracțiuni împotriva finanțelor publice.

Frauda fiscală reprezintă fapta unei persoane care:


1) oferă unei autorități fiscale informații false cu privire la un fapt care influențează evaluarea impozitului; 


2) depune o declarație fiscală care ascunde un fapt ce influențează evaluarea impozitului;


3) în scopul evitării impozitului, nu respectă o obligație legală care îi revine în legătură cu impozitarea sau


4) acționează în mod fraudulos, și, prin urmare, provoacă sau încearcă să determine ca o taxă să nu fie evaluată, să fie subevaluată sau să fie rambursată în mod necuvenit. 


Această infracțiune este sancţionată cu amendă sau cu pedeapsa cu închisoarea de cel mult doi ani.


În cazul în care frauda fiscală, atunci când este evaluată în ansamblu, cu luarea în considerare în mod corespunzător a beneficiilor obținute și a celorlalte circumstanțe legate de infracțiune, este considerată minoră, persoana respectivă va fi sancţionată cu amendă.


Frauda fiscală agravată derivă din frauda fiscală atunci când:


1) se solicită beneficii financiare considerabile; 


2) infracțiunea este comisă într-o manieră deosebit de periculoasă, iar frauda fiscală este agravată.


În această situație, făptuitorul este pedepsit cu închisoare de la patru luni la patru ani.


Confiscarea activelor


Normele privind recuperarea activelor și anularea tranzacțiilor sunt enunțate în mare parte în Legea privind recuperarea activelor (758/1991). În termeni generali, principiul recuperării este prevăzut să ofere creditorilor unui debitor în stare de insolvabilitate posibilitatea de a anula o tranzacție altfel obligatorie care constituie o preferință inechitabilă în rândul creditorilor sau slăbește situația financiară a debitorului prin majorarea datoriilor debitorului. 


În esență, obiectivul principal al legislației de recuperare este asigurarea egalității între creditorii unui anumit debitor. Cu toate acestea, debitorul ar putea fi o parte dintr-un grup corporativ format din mai multe companii, dintre care unele ar putea fi insolvabile, în timp ce altele nu sunt. În plus, debitorii diferitelor companii din grup nu sunt neapărat aceiași
.
FRANȚA


Infracțiuni financiare

Infracțiunile financiare cuprind următoarele aspecte:


- înșelăciunea (escrocheria) - constă în privarea unei persoane fizice sau a unei companii, de sume de bani, obiecte de valoare, de servicii sau de inducere a datoriilor prin înșelăciune, inclusiv prin utilizarea unui nume, identitate sau pretenții false (art. 313-1, Cod penal);


- abuzul de încredere - reprezintă însușirea de fonduri sau a unor proprietăți care au fost primite cu înțelegerea că acestea ar fi tratate într-un anumit mod (art. 314-1, Cp);


- profitul de slăbiciune (abus de faiblesse) - determină o victimă să acționeze sau să se abțină de la a acționa într-un mod care îi provoacă daune, profitând de o stare de ignoranță, slăbiciune sau vulnerabilitate, inclusiv prin utilizarea de presiune psihologică (art.  223-15-2, Cp);


- extorcarea - constă în obținerea de valori de orice tip (informații, fonduri, semnături etc.) prin violență sau amenințare cu violența (art. 312-1 Cp);


- frauda de faliment (organizarea frauduloasă a insolvabilității) - reprezintă denaturarea de către un debitor a situației sale financiare în contextul falimentului (art. 314-7 Cp);


- spălarea banilor - constă în ascunderea frauduloasă a originii sau naturii fondurilor sau a proprietății (art. 324-1 Cp); 


- falsul și uzul de fals - reprezintă modificarea frauduloasă a veridicității unui document sau a unui alt mediu care creează un drept sau o obligație (art. 441-1, Cp);


- frauda fiscală - reprezintă evaziunea fiscală, cu element material, care există în situația în care o persoană încearcă să ia măsuri proiectate ilegal pentru a reduce la minimum impozitele datorate, sau un element de intenție, atunci când se cunoaște faptul că taxa este datorată, (art. 1741, Codul General al Impozitelor);


- utilizarea abuzivă a fondurilor corporative - se aplică managerilor care utilizează în mod direct sau indirect proprietatea companiei în scopuri incompatibile cu interesele societății pe care o administrează (art. L241-3 și L242-6, Codul Comercial);


- frauda în detrimentul consumatorilor - reprezintă înșelarea unui cumpărător cu privire la natura, calitatea, cantitatea sau caracterul adecvat al mărfurilor (art. L213-1, Codul Consumatorului).

- evaziunea - orice acceptare, cerere sau comandă de a plăti taxe, contribuții sau impuneri publice mai mici față de orice sumă cunoscută să fie datorată, săvârșită de o persoană care reprezintă o autoritate publică sau care lucrează cu publicul, se pedepsește cu închisoare de până la cinci ani și cu amendă de 75.000 euro. Aceleași sancțiuni se aplică și acordării de către aceste persoane, sub orice formă și din orice motiv, a oricărei exonerări sau scutire de taxe, contribuții sau impuneri care încalcă regulile legale sau de reglementare. Tentativa este supusă acelorași sancțiuni.


Limitele maxime ale pedepselor admise în temeiul Codului Penal sunt următoarele:


- înșelăciunea - cinci ani de închisoare și/ sau amendă de 375.000 euro;


- abuzul de încredere - trei ani de închisoare și/ sau amendă de 375.000 euro;


- profitul de slăbiciune - trei ani de închisoare și/ sau amendă de 375.000 euro;


- extorcare - șapte ani de închisoare și/ sau amendă de 100.000 euro;


- frauda de faliment - trei ani de închisoare și/ sau amendă de 45.000 euro;


- spălare de bani - cinci ani de închisoare și/ sau amendă de 375 000 euro;


- falsificare - trei ani de închisoare și/ sau amendă de 45.000 euro;


- evaziune fiscală - cinci ani de închisoare și/ sau amendă 500.000 euro;


- utilizarea necorespunzătoare a fondurilor corporative - cinci ani de închisoare și/ sau amendă de 375.000 euro;


- frauda în detrimentul consumatorilor - doi ani de închisoare și/ sau amendă de 300.000 euro.


Judecătorii au libertatea de a impune sentințe la nivelul maxim. În anumite circumstanțe, cum ar fi recidivele sau elementele agravante, se pot aplica sancțiuni mai mari.


Principala sancțiune aplicată corporațiilor este amenda (articolele 131-37 - 131-39, Cod Penal). Suma maximă a unei amenzi este de cinci ori cea aplicabilă persoanelor fizice. În cazul unei infracțiuni în care amenda nu este plătibilă de o persoană fizică, amenda plătită de o entitate corporativă este de 1 milion euro.


Entitățile corporative pot fi, de asemenea, pedepsite cu una sau mai multe dintre următoarele sancțiuni:


- dizolvarea, în cazul în care persoana juridică a comis o infracțiune pedepsită cu mai mult de zece ani de închisoare pentru persoane fizice;


- interzicerea exercitării, direct sau indirect, a uneia sau a mai multor activități sociale sau profesionale, fie permanent, fie pe o perioadă de cel mult cinci ani;


- plasarea sub supraveghere judiciară pentru o perioadă maximă de cinci ani;


- închiderea definitivă sau pe o perioadă de până la cinci ani a unuia sau mai multor unități ale societății care au fost folosite pentru săvârșirea infracțiunilor în cauză;


- descalificarea de la licitații publice, fie permanent, fie pentru maximum cinci ani; 


- interzicerea de a oferi titluri de valoare publicului sau de listare a valorilor mobiliare pe piețele reglementate, fie permanent, fie pentru maximum cinci ani.


Confiscarea activelor


Recuperarea activelor este o chestiune esențială în lupta împotriva crimei organizate și a corupției, cu scopul de a priva pe infractori de profiturile lor ilicite și de a se asigura că infracțiunea săvârșită nu are drept rezultat daune.


În ultimii zece ani, Franța și-a consolidat instrumentele legale disponibile în acest sens, pentru a construi un cadru legal eficient, recuperarea activelor fiind o prioritate foarte mare în politica penală franceză.


Franța a dezvoltat instrumente eficiente care să permită accesul rapid la informații financiare (de exemplu, FICOBA, un registru bancar centralizat, creat în 1982) și și-a îmbunătățit capacitățile de aplicare prin crearea unei legi specializate, dedicată identificării activelor infracționale (PIAC - platformă de identificare).


În plus, în ultimii 5 ani au fost adoptate 3 modificări legislative majore privind îmbunătățirea cadrului legal pentru înghețarea și confiscarea bunurilor infracționale. De asemenea, Franța susține diferite acțiuni internaționale în acest sens, pentru promovarea celor mai bune practici de facilitare a cooperării internaționale, cum ar fi:


- inițiativa de recuperare a activelor furate - ”StAR”; 


- inter-agenția de recuperare a activelor ”Camden”


- inițiativa ”Puncte focale” pentru recuperarea activelor, susținută de INTERPOL și StAR
.


GERMANIA


Infracțiuni financiare

În Codul Fiscal german evaziunea fiscală este reglementează sub mai multe aspecte, astfel:


- art. 71 - responsabilitatea evazioniştilor și a persoanelor care primesc, dețin sau comercializează bunuri obținute prin evaziune fiscală.

Oricine se sustrage de la plata impozitelor sau primește, deține sau vinde bunuri obținute prin evaziune fiscală sau participă la o astfel de infracțiune este răspunzător pentru impozitele subevaluate, avantajele fiscale acordate nelegitim și dobânzile datorate în conformitate cu secț. 235 din Cod.


Potrivit prevederilor art. 213 ce reglementează măsurile speciale de supraveghere, proprietarii sau directorii de afaceri sau întreprinderi ce au fost condamnați în mod definitiv pentru evaziune fiscală, au încercat să comită o evaziune fiscală sau să participe la o astfel de acțiune, pot fi supuși, pe cheltuiala proprie, măsurilor de supraveghere speciale atunci când acest lucru este necesar pentru a se asigura o supraveghere fiscală eficientă. 


Evaziunea fiscală - se pedepsește cu închisoare de până la 5 ani sau cu amendă penală orice persoană care:


1. furnizează autorităților fiscale sau altor autorități informații incorecte sau incomplete cu privire la aspecte de importanță substanțială pentru impozitare;


2. nu informează autoritățile fiscale cu privire la faptele de importanță substanțială pentru impozitare atunci când sunt obligate să facă acest lucru;


3. nu utilizează ștampile de venit sau mașini de ștampilare a veniturilor când este obligat să facă acest lucru și, prin urmare, subestimează impozitele sau obține avantaje fiscale nejustificate pentru ea însăşi sau pentru altcineva.


Tentativa se pedepseşte.


În cazuri deosebit de grave, se poate aplica pedeapsa cu închisoarea de la șase luni la zece ani. 


Un caz va fi în general considerat a fi deosebit de grav în ipostaza în care făptuitorul:


- subestimează în mod deliberat impozitele la scară largă sau obține avantaje fiscale nejustificate;


- abuzează de autoritatea sau funcția de funcționar public sau de funcționar public european (secț. 11 (1) nr 2a Cod Penal);


- solicită asistența unui funcționar public sau a unui funcționar public european (secțiunea 11 (1) numărul 2a din Codul penal) care abuzează de autoritatea sau poziția sa;


- subevaluează în mod repetat impozitele sau obține avantaje fiscale nejustificate prin utilizarea documentelor falsificate sau false;


- ca membru al unui grup constituit în scopul comiterii în mod repetat a actelor menţionate mai sus, subestimează taxele pe valoarea adăugată sau accizele sau obține avantaje necuvenite din TVA sau accize.


Se consideră că impozitele au fost subevaluate, în special în cazul în care nu sunt evaluate deloc, integral sau la timp; acest lucru se aplică și în cazul în care taxa a fost evaluată provizoriu sau evaluată sub rezerva unei reexaminări sau în cazul în care declarația fiscală de sine stătătoare este considerată a fi egală cu o evaluare a impozitului supusă reexaminării. Avantajele fiscale includ și reducerile de impozite, avantaje fiscale nejustificate sunt considerate derivate în măsura în care acestea sunt acordate sau păstrate în mod ilegal. Primele două condiţii de mai sus sunt îndeplinite și în cazul în care taxa la care se referă actul ar fi putut fi redusă din alte motive sau dacă avantajul fiscal ar fi putut fi revendicat din alte motive.


De asemenea, infracțiunea poate fi comisă și în situația în care se comercializează mărfuri ale căror activități de import, export sau tranzit sunt interzise.


Prevederile de mai sus se aplică chiar și în cazul în care fapta se referă la taxe de import/ export, care sunt administrate de un alt stat membru al Uniunii Europene, un stat membru al Asociației Europene a Liberului Schimb sau o țară asociată cu aceasta. Același lucru se aplică în cazul în care fapta are ca obiect impozitele pe valoarea adăugată sau accizele armonizate aplicate mărfurilor menționate de art. 3 alin. (1) din Directiva 92/12/CEE a Consiliului.


Indiferent de lex loci delicti, prevederile de mai sus se aplică și faptelor comise în afara teritoriului național.

Orice persoană, în legătură cu toate infracțiunile fiscale pentru un tip de impozit, care corectează în totalitate elementele incorecte transmise autorității fiscale, completează datele incomplete prezentate autorității fiscale sau furnizează acesteia datele specificate anterior, nu va fi pedepsit în temeiul legii. 


Scutirea de pedeapsă nu se aplică dacă:


- înainte de corectarea, completarea sau furnizarea ulterioară a unor informații referitoare la infracțiunile fiscale divulgate în mod voluntar, care nu au încetat


a) persoana implicată în faptă, reprezentantul său, beneficiarul menționat de lege sau reprezentantul beneficiarului, au fost notificaţi cu privire la un ordin de audit în conformitate cu prevederile legale, limitat la domeniul de aplicare material și temporal al ordinului de audit extern sau


b) persoana implicată în faptă sau reprezentantul său au fost notificaţi cu privire la inițierea procedurilor penale sau a procedurilor administrative finale;


c) un funcționar public din partea autorității fiscale efectuează un audit fiscal limitat la domeniul de aplicare material și temporal al auditului extern sau


d) un funcționar public investighează o infracțiune fiscală sau o infracțiune administrativă privind taxele;


e) un funcționar public din partea autorității fiscale prezintă o dovadă a identității în scopul efectuării unei inspecții TVA în conformitate cu Legea privind taxa pe valoare adăugată, o inspecție fiscală a salariilor conform prevederilor Legii privind impozitul pe venit sau o inspecție în conformitate cu alte dispoziții de drept fiscal; sau


- una dintre infracțiunile fiscale fusese deja în totalitate sau parțial detectată în momentul corectării, suplimentării sau furnizării ulterioare a informațiilor, iar făptuitorul știa acest lucru sau ar fi trebuit să se aștepte la acest lucru, ținând seama de faptele cauzei,


- impozitul subevaluat sau avantajul fiscal nejustificat obținut de o persoană pentru ea sau pentru un terț depășește suma de 25.000 de euro pentru fiecare faptă;


- există un caz deosebit de grav, conform prevederilor legale
.

Toate infracțiunile (inclusiv cele de afaceri) sunt cercetate penal de către Procuratura Generală. Cu toate acestea, în practică, autoritatea de poliţie competentă în domeniu (supravegheată de procuror) conduce efectiv investigațiile.


Unele parchete și secții de poliție au unități specializate care se concentrează pe criminalitatea gulerelor albe.


Potrivit Codului Fiscal (art. 386), autoritățile fiscale au competenţă în investigarea infracțiunilor fiscale.


GRECIA

Infracțiuni financiare

În conformitate cu prevederile art. 386 Cod penal, frauda este definită ca îmbogățirea pentru sine sau a unui terț, prezentând cu bună știință fapte false ca fiind adevărate sau prin ascunderea sau suprimarea ilegală a faptelor reale și prin convingerea unei alte persoane de a acționa sau de a omite să acționeze
.


Frauda contabilă se poate regăsi în cadrul societăților, reprezentând elaborarea sau aprobarea bilanțurilor inexacte sau false, efectuarea unor declarații false către public cu privire la statutul societății, în scopul de a realiza, de exemplu, subscrierea de noi acțiuni.


Aceste fapte sunt pedepsite atunci când sunt comise cu intenție, indiferent dacă au condus sau nu la producerea de daune.


Delapidarea reprezintă însușirea bunului mobil al celuilalt, care ajunge în posesia infractorului în mod legal (de exemplu, din cauza unei prevederi legale sau contractuale) (art. 375 Cp).


Criminalitatea fiscală este cuprinsă în art. 17-19 ale Legii 2523/1997, care se referă în principal la următoarele infracțiuni:


- evitarea declarării și plății impozitelor (impozite pe venit, precum și TVA);


- emiterea și/ sau acceptarea facturilor false și/ sau fictive;


- efectuarea de înregistrări false ale tranzacțiilor.


Dispozițiile speciale ale Legii 1608/1950 privind abuzul bunurilor publice impun acordarea unor pedepse mari pentru fraude grave împotriva statului sau a entităților publice.



- frauda împotriva intereselor financiare ale UE


Art. 4 și 5 din Legea 2803/2000 prevăd sancțiuni penale în cazul colectării, deducerii sau reducerii ilegale a fondurilor din bugetul Comunităților Europene.

- fraudă de asigurare


Conform art. 388 Cp, frauda de asigurare apare atunci când infractorul cauzează intenționat pericolul împotriva căruia este asigurat să primească despăgubiri.


Tentativa se pedepsește conform dispoziției generale menționată de art. 42 Cp, dacă cerințele sunt îndeplinite.


Potrivit art. 386 Cp, pot fi aplicate următoarele sancțiuni penale:


- pedeapsa cu închisoarea de la trei luni la cinci ani și de cel puțin doi ani în caz de prejudiciu material pecuniar (acesta din urmă este definit de la caz la caz).


- în cazul în care făptuitorul comite mai multe fraude și daunele materiale depășesc 30.000 euro/ faptă sau în total depășesc 120.000 euro, pedeapsa cu închisoarea este de până la zece ani.


- în cazul în care se comit fraude împotriva statului sau a altor persoane juridice de drept public și prejudiciul cauzat depășește 150.000 euro, pedeapsa cu închisoarea este de până la 20 de ani. 


- dacă fapta este comisă în circumstanțe deosebit de agravante, de exemplu pentru o perioadă lungă de timp sau dacă obiectul acesteia are o valoare excepțională (de exemplu, o fraudă de milioane de euro), poate fi aplicată și închisoarea pe viață.


Instanța dispune de o largă putere de apreciere în aplicarea condamnărilor.


Sancțiunile pentru criminalitatea financiară pentru fapte de mituire și corupție includ:


- pedeapsa cu închisoarea între un an și cinci ani și amendă de la 5000 la 50.000 euro. În cazul în care făptuitorul comite astfel de acte prin natura profesiei, sau în mod repetat, sau dacă beneficiile au o valoare ridicată, infracțiunea poate fi pedepsită cu închisoare de până la zece ani și cu amendă de la 10.000 la 100.000 de euro.


- dacă fapta este comisă contrar îndatoririlor, pedeapsa cu închisoarea poate fi de până la zece ani, iar amenda de la 15.000 la 150.000 euro. Dacă astfel de fapte sunt comise prin natura profesiei sau în mod repetat sau dacă beneficiul obținut are o valoare mare, se poate aplica pedeapsa cu închisoarea de până la 15 ani și amendă de la 15.000 la 150.000 euro.


Condamnarea de către instanță a infracțiunilor menționate conduce la confiscarea cadourilor și a altor bunuri date (art. 238 Cp).

Principalele structuri cu atribuții în domeniul combaterii actelor de criminalitate financiară:

- Procurorul general care are ca responsabilități principale urmărirea penală a tuturor infracțiunilor și supravegherea investigațiilor conduse de autoritățile competente.


- Unitatea de criminalitate economică și financiară (SDOE), care are atribuții în domeniul investigațiilor în legătură cu toate aspectele legate de criminalitatea financiară (fraudă, evaziune fiscală etc.).


- Departamentul de Informații Financiare Hellenic (FIU), autoritate independentă, care are sarcina de a conduce investigații, de a analiza informații și de a colecta dovezi în legătură cu spălarea banilor și actele de finanțare a terorismului și sursa de fonduri.


- Comisia pentru piața de capital din Grecia (HCMC).


- Comisia pentru Concurență (HCC).


ITALIA

Infracțiuni financiare

Procurorii sunt responsabili pentru investigarea și urmărirea penală a tuturor infracțiunilor, inclusiv a celor care privesc evaziunea fiscală. Procurorii sunt asistați de forțele de poliție (care includ poliția de stat, carabinierii și poliția financiară).


Principalele prevederi penale referitoare la fraudele financiare sunt următoarele:


- Codul penal italian, care prevede infracțiunile generale de fraudă (art. 640), delapidarea (art. 646), etc.


- Codul civil (art. 2621 și urm.) care prevede principalele infracțiuni comise de persoane fizice în legătură cu activele, activitățile, comunicările corporației (contabilitate falsă etc.).


- Decretul legislativ nr. 58/1998 care reglementează piața financiară și prevede infracțiunile de manipulare a pieței (art. 185) și tranzacționarea abuzivă a informațiilor (art. 184).


Infracțiunile care se întâlnesc în mod curent sunt:


- deturnarea de fonduri - este o infracțiune prin care se obține un profit nejustificat pentru sine sau pentru alții (art. 646 Cp). Pentru ca o acțiune penală să înceapă, persoana vătămată trebuie să depună o plângere penală, cu excepția cazului în care există circumstanțe agravante. Această infracțiune se pedepsește cu închisoare de până la trei ani.


- frauda - infracțiunea generală de fraudă prevede pedepsirea oricărei persoane care, prin înșelăciuni, îi induce în eroare pe terți și obține pentru sine sau pentru ceilalți un profit nejustificat ce provoacă daune (art. 640, Cp). Această infracțiune este pedepsită cu închisoare de la șase luni la trei ani.


Dispoziția generală se aplică în cazul în care nu există alte infracțiuni specifice și prevede în mod expres o circumstanță agravantă în cazul în care frauda este împotriva statului, ceea ce mărește pedeapsa cu până la cinci ani de închisoare.


- frauda guvernamentală - această infracțiune prevede închisoare de la unu la cinci ani pentru orice persoană care comite o fraudă în executarea contractelor de furnizare semnate cu guvernul sau în îndeplinirea atribuțiilor contractuale aferente (art. 356, Cp).


- frauda economică. 


- contabilitate falsă și evaziune fiscală.


Sursa principală a infracțiunilor de corupție este Codul penal italian (articolele 317-325 și noul articol 346 bis). 

Conform legii, se interzice luarea de mită de către funcționarii publici și persoanele responsabile pentru un serviciu public, inclusiv a angajaților societăților de stat sau controlate de stat (în cazul în care desfășoară o activitate de drept public sau de natură publică). Infracțiunile de luare de mită se referă la comportamentul unui funcționar public sau al unei persoane responsabile pentru un serviciu public, care primește ca recompensă sau acceptă promisiunea de bani sau alte avantaje/ alte lucruri de valoare, în legătură cu un act al funcției sale.


Responsabilitatea pentru infracțiunile de corupție a fost extinsă și asupra corporațiilor, în legătură cu infracțiunile de corupție comise de managerii sau angajații lor în interesul sau în folosul societății (art. 25 din Decretul legislativ nr. 231/2001).


În ceea ce privește răspunderea corporativă, aceasta poate fi sancționată cu amendă cuprinsă între 2.580 și 1,5 milioane euro și confiscarea activelor.


Răspunderea individuală: 


- sancțiunile pentru infracțiunile de luare și dare de mită, în funcție de natura infracțiunii, pedeapsa este închisoarea de la șase ani la zece ani, care poate fi mărită din cauza circumstanțelor agravante.


- luarea de mită pentru îndeplinirea funcției: pedeapsa este închisoarea de la un an la șase ani, care poate fi mărită din cauza circumstanțelor agravante.


- mita pentru întocmirea actelor judiciare: pedeapsa este închisoarea de la șase ani la doisprezece ani închisoare, care poate fi mărită din cauza circumstanțelor agravante.


- instigarea de a da sau promite ceva de valoare: pedeapsa este închisoarea de la șase ani la zece ani și șase luni pentru funcționarul public și până la trei ani pentru mituitorul privat. Acestea pot fi mărite din cauza circumstanțelor agravante.


- trafic de influență: pedeapsa este închisoarea de la un an la trei ani și poate fi mărită din cauza circumstanțelor agravante.


- instigarea la luare de mită: pedepsele prevăzute pentru mituirea adecvată și pentru mituire pentru îndeplinirea funcției se aplică, dar sunt reduse cu o treime.

În caz de condamnare, profitul sau prețul mitei trebuie să fie confiscat (sau echivalent cu o valoare corespunzătoare profitului sau prețului infracțiunii) (articolul 322terc, CPI).


Combaterea infracțiunilor de spălare de bani și finanțare a terorismului este detaliată în Codul penal italian (art. 648 bis și art. 270 bis). Procurorii sunt responsabili de investigarea și urmărirea penală a infracțiunilor de spălare a banilor, finanțare a terorismului și încălcarea sancțiunilor financiare / comerciale.


Dispozițiile administrative împotriva spălării banilor sunt cuprinse în Decretul din 2007, care a pus în aplicare Directiva 2005/60/CE privind prevenirea utilizării sistemului financiar în scopul spălarea banilor și finanțarea terorismului (a treia directivă privind combaterea spălării banilor).


Regimul AML pus în aplicare de Ministerul Economiei și Finanțelor este responsabil de aplicarea sancțiunilor administrative. O funcție esențială este efectuată de Unitatea de Informații Financiare (UIF), care funcționează în mod autonom la Banca Italiei și este responsabilă pentru obținerea, analizarea și exploatarea informațiilor despre tranzacțiile suspecte raportate de către subiecții relevanți (art. 6 din Decretul legislativ nr. 231/2007). FIU poate suspenda tranzacțiile suspecte care implică spălarea banilor sau a finanțarea terorismului, pentru maximum cinci zile lucrătoare.


În plus, un rol semnificativ în ceea ce privește executarea AML se realizează de către Poliția financiară (în special, unitatea specială de schimb valutar), care operează în coordonare cu UIF și care efectuează anchetarea tranzacțiilor suspecte.


Infracțiunile financiare/ comerciale se pedepsesc potrivit prevederilor Decretului legislativ nr. 96/2003 (art. 16). Orice persoană care efectuează operațiuni de export de bunuri cu dublă utilizare (adică bunuri care pot avea o utilizare militară sau civilă) fără autorizația necesară sau cu o autorizație obținută prin declarații sau documente false se sancționează cu închisoare de la doi ani la șase ani sau cu amendă cuprinsă între 25.000 și 250.000 euro.


În cazul în care o tranzacție de export a produselor cu dublă utilizare se efectuează fără a se respecta taxele impuse în temeiul autorizației pentru acest export, pedeapsa este închisoare de la doi ani la patru ani sau amendă de la 15.000 la 150 000 euro.


În caz de condamnare se dispune confiscarea bunurilor relevante.


Pentru infracțiunile ce privesc spălarea de bani, pedeapsa este închisoarea de la patru ani până la 12 ani și o amendă de la 1.032 la 15.493 euro, precum și confiscarea banilor sau bunurilor relevante, dacă persoana respectivă este condamnată.  Finanțarea terorismului se pedepsește cu închisoarea de la șapte ani la 15 ani
.


Confiscarea activelor


Italia are un sistem mixt în privința confiscării bunurilor: este imposibilă clasificarea confiscării pe baza criteriului de existență sau absență a unei condamnări. Pe de o parte există o procedură generală care se bazează pe condamnarea în materie penală, iar pe de altă parte, au fost adoptate reglementări speciale ce sunt utilizate pentru confiscarea preventivă și se aplică în cazul organizațiilor criminale, în scopul confiscării bunurilor obținute ilegal de către acestea, precum și în cazul unor infracțiuni, printre care și corupția.


Conform actualei legislații, există mai multe organisme implicate în instituirea sechestrului, confiscarea și gestionarea bunurilor. Acestea sunt: 

1. Instanța, și în special judecătorul delegat;


2. Administratorul judiciar;


3. Agenția națională pentru gestionarea și cesionarea bunurilor sechestrate și confiscate.


Instanța ia orice hotărâre cu privire la instituirea sechestrului, la confiscare sau la revocarea sechestrului. 

Completul colegial de judecată:


- numește judecătorul delegat și administratorul judiciar; 

- hotărăște detaliile executive privitoare la sechestru; 

- colaborează cu Agenția națională pentru gestionarea și cesionarea bunurilor sechestrate și confiscate; 

- hotărăște cu privire la acțiunile întreprinse atât de către judecătorul delegat cât și de administratorul judiciar; 

- participă la gestionarea firmelor asupra cărora s-a instituit sechestrul și hotărăște posibila închidere a acestora.


În privinţa bunurilor supuse confiscării/ executării silite, există anumite diferențe între măsurile asiguratorii, identificarea bunurilor și procedura de aplicare. În procedurile penale, obiectul confiscării este bunul care reprezintă prețul (recompensa dată sau promisă drept plată pentru comiterea unei infracțiuni), produsul (rezultatul empiric al unei infracțiuni, și anume, bunuri dobândite, obținute, modificate sau create prin infracțiuni) sau profitul (avantajul economic imediat și direct ce rezultă din comiterea faptei) de pe urma infracțiunii. 

Există și câteva ipoteze conform cărora bunurile confiscate nu corespund produsului sau profitului propriu-zis ce rezultă din infracțiune și trebuie înlocuite cu alte bunuri de valoare egală. Pe parcursul procedurilor privind măsurile asiguratorii, identificarea bunului nu se face în legătură directă cu infracțiunea, ci este mai amplă (confiscare extinsă). În plus, atunci când confiscarea generală nu este posibilă din diverse motive (bunul respectiv s-a pierdut, a dispărut sau a fost distrus), cea care se aplică este confiscarea prin echivalent a bunurilor (produse, profit, preț) supuse confiscării extinse
.


LETONIA



Infracțiuni financiare

Evitarea impozitării este considerată a fi un act legal în cazul în care nu este considerată de către autorităţile fiscale ca fiind o ilegalitate sau, în cele din urmă, de către instanţele judecătoreşti ca fiind folosirea regimului fiscal în propriul interes. 


Evaziunea fiscală este definită ca un act ilegal de evitare a impozitării prin ascunderea veniturilor, obținute fie legal, fie ilegal, de la a fi detectate și colectate de către autoritățile fiscale.


Evaziune fiscală este considerată infracţiune şi este reglementată de Codul Penal
:


Pentru o persoană care se face vinovată de evitarea plăților fiscale și plăților echivalente acestora sau de ascunderea ori declararea unor valori mai mici pentru venituri, profituri și alte bunuri supuse impozitării, şi dacă sunt cauzate pierderi mari statului sau administrației locale, pedeapsa aplicabilă este:

· privarea de libertate pentru o perioadă de până la 4 ani;
· privarea temporară de libertate;
· serviciul în folosul comunității;
· amendă, cu sau fără confiscarea proprietății și cu privarea de dreptul de a întreprinde o activitate antreprenorială de un anumit tip sau de orice tip sau la un anumit loc de muncă sau dreptul de a ocupa o anumită funcţie pe o perioadă de la 2 la 5 ani.

Pentru persoana care comite faptele menționate mai sus, în cadrul unui grup organizat, pedeapsa aplicabilă este privarea de libertate pe o durată de până la 10 ani, cu sau fără confiscarea proprietății și cu privarea de dreptul de a întreprinde o activitate antreprenorială de un anumit tip sau de orice tip sau de a deţine un anumit loc de muncă sau de dreptul la să angajeze un birou specific pentru o perioadă cuprinsă între doi și cinci ani și cu supravegherea poliției pentru un mandat de până la trei ani.

Urmare a investigațiilor legate de ”Panama Papers”, declanşate în cursul anului 2016, la nivelul organismelor de profil din Letonia s-a luat măsura ca rapoartele de informare ale băncilor să fie furnizate administrației fiscale pentru depistarea și prevenirea încălcărilor rezultate din reducerea cuantumului impozitului plătit la bugetul de stat sau din suma majorată deductibilă din buget, pentru valorile stabilite prin lege, precum și pentru descoperirea și prevenirea infracțiunilor de fraudă a plăților fiscale și a plăților echivalente
.

MAREA BRITANIE

Infracțiuni financiare

Legea privind fraudele cuprinde trei infracțiuni principale de acest tip:


- frauda prin reprezentare falsă;


- frauda realizată prin faptul că o persoană nu a divulgat informații în cazul în care există o obligație legală de a le divulga;


- frauda prin abuz de funcție. 


Elementul comun pentru toate cele trei infracțiuni este cerința ca persoana să acționeze în mod necinstit, intenționând să câștige pentru sine sau pentru altul sau să cauzeze pierderi terților (sau să-i expună la riscul pierderii).


Legea privind fraudele conține și alte infracțiuni legate de posesia, fabricarea sau furnizarea de articole destinate utilizării în săvârșirea de fraude și de obținerea de servicii în mod necinstit.


Cele trei infracțiuni de fraudă, menționate mai sus, se pedepsesc cu închisoare de până la 10 ani și/ sau amendă. Infracțiunile financiare săvârșite în companii se pedepsesc în conformitate cu decizia Consiliului de supraveghere pentru combaterea acțiunilor de fraudare, luare/ dare de mită și spălare a banilor, care a intrat în vigoare la 1 octombrie 2014.

Fraudele complexe sunt investigate de Oficiul pentru Fraude (SFO). Cazurile de fraudă care nu se încadrează în această categorie sunt investigate de poliție sau, în cazul fraudei fiscale, de către Împuternicitul vamal al Majestății sale (HMRC).


Competențele poliției sunt prevăzute de Legea poliției și a probelor penale (1984) și includ arestarea, căutarea, confiscarea și supravegherea. SFO are competențe suplimentare în ceea ce privește furnizarea de documente sau informații. 


Autoritatea de conduită financiară (FCA), este autoritatea de reglementare a serviciilor financiare din Regatul Unit, unul dintre obiectivele sale fiind reducerea criminalității financiare. FCA este împuternicită să se pronunțe împotriva firmelor și persoanelor fizice pentru încălcarea normelor relevante. 


Autoritatea de reglementare prudențială (PRA) este responsabilă de reglementarea și supravegherea prudențială a diferitelor instituții financiare și dispune de reguli și mijloace similare de punere în aplicare a legii ca și FCA.

Autoritatea Fiscală şi Vamală din Regatul Unit
 estimează că a pierdut aproximativ 2,7 miliarde de lire sterline din cauza evitării plăţii taxelor și 4,4 miliarde de lire sterline prin evaziune fiscală în perioada anilor 2013-2014, în total aproximativ 7,1 miliarde de lire sterline
.

Diferența generală dintre ceea ce Autoritatea fiscală consideră că este datorat în teorie și ceea ce colectează de fapt se numește ”diferență fiscală”.


Aceasta include o serie de mecanisme, printre care şi evaziunea fiscală şi evitarea achitării taxelor. HMRC estimează că aferent perioadei 2013/14, diferențele fiscale în interpretare juridică au reprezentat 4,9 miliarde de lire sterline; munca neremunerată plătită costă 6,2 miliarde de lire sterline; atacurile criminale organizate au costat 5,1 miliarde lire sterline; neplata costă 4,1 miliarde de lire sterline; eșecul persoanelor de a lua o îngrijire rezonabilă cu declarațiile lor fiscale costă 3,9 miliarde de lire sterline; iar erorile oneste au costat 2,6 miliarde de lire
.


Sub coordonarea Şefului Trezoreriei, a fost elaborat un ghid privind prevenirea facilitării infracţiunilor de evaziune fiscală
, care a intrat în vigoare la 30 septembrie 2017.


Prevederile conţinute în acest ghid pun în aplicare orientările pregătite de şeful Trezoreriei referitoare la procedurile pe care organismele relevante le pot pune în aplicare pentru a împiedica persoanele care acționează în cadrul unor companii de a comite infracțiuni de facilitare a evaziunii fiscale în Regatul Unit sau în străinătate.


Confiscarea activelor


Agenția de recuperare a activelor (ARA) a fost înființată în anul 2003, obiectivele sale fiind stabilite în cadrul Legii privind infracțiunile (2002), în principal pentru a extinde dispozițiile guvernamentale limitate pentru confiscarea produselor infracțiunii.


Cu toate acestea, ARA s-a confruntat cu provocări semnificative în ceea ce privește managementul și nu a reușit să îndeplinească majoritatea obiectivelor sale, recuperând doar 23 de milioane de lire sterline în primii trei ani de funcționare, în timp ce a cheltuit 65 de milioane de lire sterline. Funcțiile sale au fost ulterior transferate Agenției pentru criminalitate organizată, iar funcția de formare a acesteia la noua Agenție Națională a Poliției, începând cu anul 2008.


OLANDA


Infracțiuni financiare

Evaziunea fiscală este definită drept un act ilegal de evitare a impozitelor prin ascunderea veniturilor, obținute fie legal, fie ilegal, de la calculare și colectare de către autoritățile fiscale (secțiunile 68, 69, 69a din Legea privind impozitele generale și secțiunile 64, 65, 65a și 66 din Legea cu privire la colectarea impozitelor).


Pedepsele aplicate sunt următoarele:


• secțiunea 68: pedeapsa cu închisoarea pentru maxim șase luni și/ sau amendă de categoria a treia;


• secțiunea 69: pedeapsa cu închisoarea de până la 4 ani sau amendă de categoria a patra, dar nu mai mult de o dată suma impozitului perceput;


• secțiunea 69a: pedeapsa cu închisoarea de până la 6 ani sau amendă de categoria a cincea sau o amendă în bani care să nu depășească valoarea impozitului;


• pentru persoanele juridice: amendă de până la 820.000 euro (sau maxim 10% din cifra de afaceri anuală)
.


Confiscarea activelor


În anul 2016, a fost redactat un ghid pentru recuperarea activelor în Olanda, care cuprinde norme privind admisibilitatea probelor, cooperarea cu agențiile de aplicare a legii, divulgarea de date către terți, nerespectarea ordinelor judecătorești, obținerea de probe din alte jurisdicții, asistarea instanțelor din alte jurisdicții, remedii, finanțare și costuri, venituri din infracțiuni, proceduri de confiscare, cheltuieli, solicitări de asistență juridică străină, tratate și urmăriri penale.


POLONIA


Infracțiuni financiare

Principalele dispoziții de reglementare privind frauda corporativă și cea comercială sunt cuprinse în Codul penal. Investigațiile cu privire la aceste fapte pot fi efectuate de procuror, care poate delega poliției toate sau unele dintre competențele sale de investigare (cu excepția cazurilor definite de lege).


Infracțiunile specifice legate de frauda corporativă și de afaceri, astfel cum sunt enumerate în Codul penal, sunt
:


- falsificarea documentelor;


- furtul (valoarea pagubelor trebuie să fie de cel puțin 25% din salariul minim care în prezent este de 1750 zloți);


- delapidarea;


- frauda;


- frauda informatică (nu este necesară producerea de daune);


- răspunderea privind acordarea de daune în tranzacțiile comerciale;


- fraude bancare;


- fraude legate de asigurări;


- obstrucționarea activității de primire și rezolvare a cererilor;


- simularea falimentului (nu este necesară producerea de daune);


- utilizarea și păstrarea unor documentații inexacte;


- obstrucționarea licitațiilor publice.


În termen de 14 zile de la încheierea investigației sau de primirea unui act de acuzare întocmit de poliție ca urmare a anchetei sale, procurorul:  


- întocmește un rechizitoriu sau recunoaște rechizitoriul realizat de poliție, pe care apoi îl depune în instanța penală;


- emite decizia de a întrerupe sau suspenda ancheta sau de a începe o investigație sau o anchetă suplimentară.


Polițiștii au competența de a confisca provizoriu bunurile mobile aparținând unei persoane suspectate sau acuzate, conform prevederilor art. 295 Cpp:


a) dacă infracțiunea a fost săvârșită; 


b) face obiectul unei amenzi penale; 


c) există motive temeinice să se considere că bunurile în cauză ar putea fi distruse/ pierdute.


Sechestrarea provizorie necesită un ordin judecătoresc. În cazul în care procurorul sau instanța nu acordă o astfel de ordonanță, confiscarea provizorie nu poate avea loc decât în cazuri foarte urgente (art. 217 Cpp). În plus, competența de sechestru provizorie este revocată dacă, în termen de șapte zile de la data la care a avut loc confiscarea, nu a fost dată o ordonanță privind securitatea proprietății respective.

O societate este răspunzătoare penal atunci când un act a fost săvârșit ca urmare a lipsei de diligență în anumite circumstanțe (Legea privind răspunderea entităților colective pentru faptele interzise în temeiul pedepsei 2002). Companiile sunt responsabile pentru un act pedepsit de lege atunci când:


-  o persoană fizică acționează în numele sau în interesul companiei, fiind autorizată sau obligată să o reprezinte;


- o persoană fizică acționează în numele sau în interesul companiei, cu acordul  acesteia.


Acțiunea săvârșită trebuie să fie una stabilită de lege, de exemplu, abuzul de încredere, fraudarea capitalului sau frauda în materia asigurărilor.


O societate poate fi sancționată cu o amendă de până la 10% din totalul veniturilor sale în exercițiul financiar anterior anului în care a fost înregistrată condamnarea.


În general, persoanele fizice care săvârșesc infracțiuni economice altele decât frauda, conform Codului penal, se pedepsesc cu închisoare de la trei luni la cinci ani. Frauda se pedepsește cu închisoare de până la opt ani.


Alte sancțiuni pe care instanța le poate impune includ:


- interzicerea ocupării anumitor posturi, angajarea în anumite profesii sau angajarea în activități economice de un anumit tip;


- obligația de a remedia daunele provocate;


- publicarea sentinței stabilite;


- confiscarea activelor obținute prin săvârșirea infracțiunii respective.


Actele de corupție sunt reglementate de Codul penal și de Legea privind Biroul Central Anticorupție (2006). Aceasta definește corupția ca fiind:


- fapta de a promite, a oferi sau a da, direct sau indirect, orice beneficii nejustificate unei persoane care deține un post public;


- fapta unui funcționar public care solicită sau acceptă, direct sau indirect, orice beneficii nejustificate pentru el sau pentru o altă persoană;


- fapta comisă în desfășurarea activității economice, care constă în îndeplinirea obligațiilor pentru autoritatea publică, care implică solicitarea sau acceptarea unor prestații necuvenite sau acceptarea unei propuneri sau a unei promisiuni de beneficii nejustificate.


Acordarea/primirea de mită și corupția sunt reglementate doar de legea penală. Legea interzice corupția activă și pasivă în legătură cu faptele comise în Polonia și în străinătate, iar prevederile legale se aplică atât cetățenilor polonezi, cât și străinilor. Fapta de corupție în numele unui terț este, de asemenea, pedepsită, la fel ca și tentativa. Nu există praguri privind valoarea beneficiului implicat.


Codul penal conține următoarele prevederi privind mita și corupția:


- acceptarea unui avantaj sau promisiune materială sau personală pentru obținerea de beneficii în legătură cu îndeplinirea unei funcții publice (art. 228). Trebuie să existe intenție pentru ca această infracțiune să fie comisă. Nu este necesară producerea vreunei pagube.

- acordarea unui avantaj material sau personal sau promisiunea unui astfel de avantaj unei persoane care îndeplinește o funcție publică (art. 229). Trebuie să existe intenție pentru ca această infracțiune să fie comisă. Nu este necesară producerea vreunei pagube.

- oferirea protecției plătite, atunci când o persoană (art. 230) pretinde că are influență asupra unei instituții guvernamentale de stat sau locale, asupra unei organizații internaționale sau unei entități interne sau externe care primește fonduri publice sau creează o astfel de opinie în mintea altor persoane; sau se angajează să intervină în soluționarea unei chestiuni în schimbul unei prestații materiale sau personale sau în favoarea unei astfel de avantaje.

- acordarea unei prestații materiale în schimbul protecției plătite (art. 230a), în cazul în care se acordă o prestație materială unei persoane care intervine în soluționarea unei chestiuni care implică o instituție guvernamentală de stat sau locală, o organizație internațională sau o entitate internă sau străină care primește fonduri publice.

- acceptarea unei prestații materiale sau a unei prestații personale sau solicitarea unei astfel de beneficii în schimbul votului, în cazul în care o persoană este eligibilă să voteze (art. 250a). Ca și în celelalte cazuri, trebuie să existe intenție directă sau indirectă pentru ca această infracțiune să fie comisă și nu este necesară producerea vreunei pagube. 

- mituirea managerială, implică următoarele elemente (art. 296a): o persoană angajată ca administrator sau care îndeplinește o funcție managerială solicită sau acceptă un beneficiu material sau personal sau o promisiune a unei astfel de prestații în schimbul depășirii atribuțiilor care i-au fost acordate sau a neîndeplinirii sarcinilor sale, care pot determina producerea de daune materiale substanțiale sau care ar putea constitui o concurență neloială sau ar oferi o preferință inadmisibilă unui cumpărător sau consumator de bunuri sau servicii.

Pedepsele aplicate sunt cele cu închisoarea de la șase luni la opt ani. În cazul în care o infracțiune este de o importanță mai mică, persoana vinovată poate primi o amendă penală, o perioadă de serviciu în folosul comunității sau o amendă reținută din salariul său timp de doi ani.


Se pot impune sancțiuni mai mari în cazul producerii de daune importante, pedeapsa cu închisoarea fiind de la un an la zece ani. Dacă valoarea mitei date/ primite este considerabilă, peste un cuantum de 200.000 zloți, pedeapsa cu închisoarea este de la 2 la 12 ani. Cuantumul amenzii depinde de situația financiară și personală a făptuitorului și, în principiu, poate fi de la 100 zloți până la 1,8 milioane de zloți.


În cazul infracțiunilor de spălare de bani și finanțare a activităților teroriste, principalele dispoziții de reglementare sunt cuprinse în Legea privind măsurile preventive împotriva spălării banilor și combaterii finanțării terorismului și Codul penal.


Autoritățile de reglementare relevante sunt:


- Inspectoratul general al informațiilor financiare;


- Ministerul responsabil pentru monitorizarea instituțiilor financiare;


- Procurorul general;


- Agenția de Securitate Internă (ABW);


- Poliția;


- Serviciul vamal;


- Poliția de frontieră.


Infracțiunea de spălare de bani are loc atunci când (art. 299 Cp): 


• o persoană primește, transferă sau transportă în străinătate un mijloc de plată legal, instrumente financiare, valori mobiliare, valută, drepturi de proprietate sau alte bunuri mobile sau imobile obținute din profiturile aferente comiterii unei infracțiuni;


• asistă la transferul activelor sau la posesia oricăror bunuri menționate mai sus;


• săvârșește alte acțiuni care pot împiedica determinarea originii patrimoniului sau a locului de depunere sau detectarea și confiscarea acestuia.


• orice persoană care, contrar prevederilor legale, acceptă licitații străine, instrumente financiare, valori mobiliare, valori străine sau transferuri sau le transformă; sau acceptă astfel de active în alte circumstanțe care ridică o suspiciune rezonabilă că acestea conțin caracteristici ale actului menționat de art. 299 Cp; sau oferă alte servicii menite să ascundă infracțiunile săvârșite sau oferă servicii care protejează împotriva sechestrului.


Potrivit legii, o astfel de persoană este definită ca salariat sau persoană care acționează în numele unei bănci, instituții financiare sau de credit sau al unei alte entități care, în conformitate cu prevederile legii, este responsabilă cu înregistrarea tranzacțiilor și a persoanelor care efectuează tranzacții.


Pedepsele dispuse sunt închisoare de la șase luni la zece ani și confiscarea obiectelor derivate direct sau indirect dintr-o infracțiune, precum și pierderea beneficiilor obținute din această infracțiune sau echivalentul acestora.

SPANIA

Infracțiuni financiare

Sistemul fiscal spaniol este deosebit de complex, impozitele fiind percepute pe trei niveluri de guvernare: 

- guvernul central; 

- guvernele regionale autonome;


- municipalitățile locale. 

Taxele guvernamentale sunt administrate de Ministerul Economiei și Impozitelor și de către centrele de evaluare și de colectare a impozitelor din orașele capitale provinciale 
.


Alături de alte autorități europene, guvernul spaniol și-a intensificat, în ultimii ani, acțiunile de combatere a evaziunii fiscale. Ca parte a eforturilor sale de a genera venituri pentru reducerea deficitelor bugetare, a pus în aplicare noi măsuri pentru a identifica pe cei care nu își declară toate veniturile și activele în conformitate cu legislația fiscală spaniolă și nu plătesc toate impozitele stabilite legal.

Internetul și evoluțiile tehnologice facilitează autorităţii fiscale spaniole (Agencia Tributaria - cunoscută sub numele de Hacienda) obţinerea de informaţii fiscale de la și în legătură cu contribuabilii. Aceasta primește date din aproximativ 800 de surse diferite, de la declarațiile fiscale la datele obligatorii furnizate de angajatori, bănci și furnizorii de utilități. 

Autoritatea fiscală analizează și coroborează aceste date pentru a detecta și a preveni frauda fiscală. Agencia Tributaria prelucrează date referitoare la salarii, dinamica pieţei imobiliare, a pieţei auto şi chiar aspecte referitoare la consumul de energie electrică. Companiile de energie electrică sunt obligate să furnizeze informații Hacienda cu privire la consumul de energie electrică al fiecărei proprietăți din Spania. 

Autoritățile utilizează aceste date pentru a determina dacă o proprietate care este declarată nelocuită este, de fapt, închiriată sau utilizată în scopuri comerciale sau dacă este declarată ca fiind o reședință primară atunci când aceasta este una secundară. Datele privind energia electrică pot fi de folos chiar pentru a depista persoanele care trăiesc în mod permanent în Spania, dar nu s-au înregistrat ca atare și nu au plătit impozite în Spania.


În perioada 2012 - 2015, biroul fiscal spaniol a colectat peste 40 miliarde de euro în lupta împotriva fraudei fiscale, acestea fiind cele mai bune rezultate ale luptei împotriva criminalității fiscale.


În plus, începând cu 2012, autoritatea a reuşit să urmărească activele de peste mări cu formularul 720, pe care rezidenții spanioli cu active în afara Spaniei care depășesc 50.000 de euro sunt obligați să-l completeze în fiecare an. Cu această declarație informativă, au fost identificate active de peste 12 miliarde de euro, în străinătate.


De asemenea, începând cu anul 2012, plățile în numerar de peste 2.500 de euro au fost interzise atunci când cel puțin una dintre părți este o companie sau o persoană fizică autorizată. În 2015, aproximativ 1.313 de cazuri au fost sancționate în acest scop în Spania.


Formularul 720 va continua să joace un rol major în căutarea activelor offshore, însă autoritățile fiscale beneficiază și de noul regim automat de schimb de informații. 

În urma unei reforme a Legii generale a impozitelor, numele contribuabililor cu datorii fiscale de peste 1 milion de euro sunt publicate într-o listă, iar cei condamnaţi pentru infracțiuni fiscale se vor regăsi în publicația oficială spaniolă Boletín Oficial del Estado (BOE).


Autoritățile au creat, de asemenea, o nouă infracțiune agravantă pentru fraudă fiscală de peste 600.000 de euro. Pedeapsa cu închisoarea pentru acest tip de infracțiune a fost majorat la șase ani și statutul de limitare prelungit de la patru la zece ani.


În anul 2016, Biroul Fiscal a reînnoit Planul de control fiscal din 2015 pentru a îmbunătăți rezultatele în lupta împotriva fraudei fiscale. În 2015, a colectat 15.600 de milioane de euro - cu 27% mai mult decât în anul anterior. În plus, măsurile de combatere a evaziunii fiscale au crescut cu 1% în anul 2016. Acestea includ inspecții și stimulente pentru a încuraja personalul Hacienda să urmărească frauda fiscală.
 


O persoană  care întârzie plata unei taxe, poate fi sancționat administrativ. În esență, însă, este sancționată întârzierea contribuabilului, în funcţie de numărul de zile, acesta fiind obligat să plătească sume suplimentare în cazul în care plăţile întârziate nu se fac în mod voluntar.


Penalizările sunt următoarele:


- în termen de 3 luni de la data scadenței - 5% din impozitul datorat;


- în decurs de 3-6 luni -  10%;


- în perioada 6-12 luni - 15%;


- peste un an întârziere - 20%.


Plata suplimentară a dobânzii pentru plăți cu întârziere de peste 1 an: 5%.


Amenzile pentru întârzierea raportării în cazul în care nu se datorează nici un impozit: 100 euro (200 euro în situația în care Biroul Fiscal a obligat contribuabilul să facă o returnare).


Sancțiuni care se plătesc dacă returnarea cu întârziere nu se face în mod voluntar:


- infracțiune minoră: 50% din impozit, la care se adaugă amenda și dobânda;

- infracțiune gravă: 50-100% din impozit, la care se adaugă amenda și dobânda;

- infracțiune foarte gravă: 100-150% din impozit, la care se adaugă amenda și dobânda.

Pedeapsa minoră se aplică în cazul în care contribuabilul nu a făcut niciun efort să ascundă în mod deliberat venitul sau dacă valoarea impozitului și a amenzilor este mai mică de 3.000 euro. 


Majoritatea sancțiunilor se aplică atunci când se descoperă că au fost folosite documente false, contabilitate falsă și de fraudă completă pentru diminuarea valorii taxelor. Sancţiunile se aplică proporţional cu valoarea prejudiciului.


Contribuabilii au la dispoziţie un termen de 4 ani să se prezinte în mod voluntar, pentru a nu fi sancționați
.

Confiscarea activelor


Sub coordonarea Ministerului de Justiție își desfășoară activitatea următoarele structuri
:


- Sub-directoratul general pentru localizarea și recuperarea activelor, instrumentelor și veniturilor provenite din infracțiuni, atât în interiorul, cât și în afara teritoriului național. Are ca atribuții principale protejarea și recuperarea activelor.


- Sub-directoratul general pentru conservarea și administrarea bunurilor provenite din infracțiuni.


- Biroul pentru recuperarea și gestionarea activelor (ORGA) este responsabil pentru decizia privind folosirea proprietăților confiscate, pentru măsurile de protecție care urmează să fie adoptate în acest sens, cu condiția ca această utilizarea provizorie să fie autorizată de un judecător.


SUEDIA


Infracțiuni financiare

Criminalitatea economică este un termen umbrelă care acoperă tipuri diferite de infracțiuni. Cele mai întâlnite forme ale criminalității economice sunt evaziunea fiscală și contabilitatea falsă
. 


Cap. 9 al Codului penal se referă la diferite tipuri de infracțiuni financiare, printre care:


- frauda;


- abuzul subvențiilor UE;


- camăta;


- înșelăciunea.


- evaziunea fiscală, care este reglementată de art. 11 Cod penal
:


Toate infracțiunile se bazează pe principiul că o persoană prin înșelăciune, dezinformare sau un act similar, determină o altă persoană, un grup de persoane, o companie sau o autoritate publică să acționeze (sau să nu acționeze) într-un mod care oferă beneficii economice persoanei respective.


Capitolul 10 al Codului Penal se referă la alte infracțiuni de același tip: delapidare, abuzul de încredere, luare de mită, etc., în care o persoană aflată într-o funcție poate manipula diferite sume de bani sau alte bunuri în beneficiul său
. 


O investigație a acestor fapte poate fi inițiată de poliție sau de un procuror, de îndată ce există motive să se presupună că a fost săvârșită o infracțiune (art. 23 Codul de procedură penală).  


Interogatoriile pot fi desfășurate numai atunci când procurorul are motive să presupună că există un suspect pentru potențiala infracțiune. 


Pe perioada cercetărilor, poliția are competențe în ceea ce privește:


- inspectarea proprietăților private;


- descoperirea de probe;


- reținerea suspecților pentru o perioadă de până la 24 de ore, ținând seama de cele patru principii de bază ale cercetării penale: legalitate, scop, necesitate și proporționalitate. 


Sancțiunile penale pentru infracțiunile din cap. 9 Cp variază în funcție de tipul și gravitatea infracțiunii, de la: amendă și închisoare de până la doi ani, în cazuri normale, la șase luni până la șase ani de închisoare, în cazuri mai grave.


Sancțiunile pentru infracțiunile din cap. 10 variază de la amendă până la șase ani de închisoare.


Tentativa sau premeditarea săvârșirii unei fraude, fraude de mari proporţii, extorcare sau cămătărie se pedepsește în conformitate cu prevederile cap.  23.

Actele de corupție pot, de asemenea, să încalce alte legi suedeze, cum ar fi:


- Legea marketing-ului;


- Legea privind concurența;


- Legea privind impozitul pe venit;


- Legea achizițiilor publice.


Cadrul legal în ceea ce privește combaterea activităților de spălare a banilor este Legea privind măsurile împotriva spălării banilor și finanțării terorismului (2009:62). 


Principalele autorități în materie sunt:


- Unitatea de informații financiare (UIF) a forțelor de poliție; 

- SFSA; 

- Procuratura.


Guvernul suedez a redactat un Plan de combatere a evaziunii fiscale, eludării taxelor şi spălării banilor
, în cuprinsul căruia se menţionează că evaziunea fiscală și eludarea fiscală reprezintă cauzele unui deficit major de venituri fiscale pentru Suedia, precum și pentru alte țări, ce determină o scădere semnificativă a fondurilor destinate bunăstării comune. De asemenea, evaziunea fiscală și eludarea fiscală au efecte dăunătoare pentru unul dintre cele mai importante caracteristici ale economiei de piață: libera și echitabila concurență între întreprinderi.


Planul conţine o serie de măsuri importante:


- includerea mai multor țări în standardele mondiale de transparență și schimb de informații;


- introducerea schimbului automat de informații privind proprietarii efectivi;


- Introducerea regulilor obligatorii de informare pentru consilierii fiscali;


- stabilirea unei liste negre la nivel mondial a jurisdicțiilor necooperante și introducerea unor măsuri defensive dure;


- consolidarea măsurilor împotriva fraudei în domeniul aplicării TVA;


- consolidarea efectului disuasiv al suprataxelor fiscale;


- consolidarea resurselor Agenției fiscale suedeze;


- sprijinirea consolidării capacităților în țările în curs de dezvoltare; 


- continuarea acțiunii împotriva evaziunii fiscale interne și a muncii la negru.


Autoritatea Suedeză pentru Criminalitatea Economică este o autoritate specializată din cadrul serviciului de urmărire penală. Principala misiune a agenţiei o reprezintă combaterea criminalităţii economice. De asemenea, are în  responsabilitate coordonarea activității altor agenții în acest domeniu. Obiectivele activităţii agenției sunt crearea condițiilor pentru o concurență sănătoasă în condiții egale, asigurarea activelor și recuperarea produselor infracțiunii.


Unitatea Anticorupție este un birou național de urmărire penală din cadrul procuraturii, specializat în combaterea corupției, care se ocupă de cazurile penale de dare și luare de mită, precum și de alte infracțiuni strâns legate de corupție.


Confiscarea activelor


A treia directivă a UE privind spălarea banilor a fost implementată în Suedia în anul 2009, fapt ce a condus la o extindere suplimentară a numărului de actori economici obligați să raporteze despre spălarea banilor în sectorul privat
.


Autoritatea pentru Criminalitatea Economică, împreună cu alte autorități care colaborează în proiectul Bloodhound, a înființat o nouă unitate care va urmări și recuperarea produsele infracțiunii - Biroul de recuperare a activelor (ARO).

